In nomine sanctæ et individuæ Trinitatis. Ego Philippus, Dei gratia Francorum rex, notum esse volumus omnibus christianis sanctæ Dei ecclesiæ ac nostris fidelibus præsentibus et futuris quod religiosi viri ex monasterio sancti Benedicti Floriacensis, nostram adeuntes celsitudinem, postulaverunt humiliter quatenus, ob eorum utilitatem, ordinandam electionem proprii abbatis ex monachis ejusdem loci atque etiam villas et jura sua quæ ad victum et vestitum illorum proprie pertinent auctoritate nostra roboraremus et confirmaremus. Quorum petitionibus benigne faventes decrevimus confirmare per præceptum nostrum quod poposcerunt, quatenus et præsentes et sequturi ejusdem loci monachi deinceps absque ulla penuria stipendiorum valerent Domino libere militare et delectaret eos pro nobis et pro stabilitate regni nostri Dominum exorare, simulque hoc rectum decernentes ut villas ad victum, veluti diximus, vestitumque illorum delegatas in hoc eodem nostræ auctoritatis præcepto renovato nominatim designaremus, hoc est quidquid in circuitu ipsius monasterii in monte et in valle est cum omni integritate, Galliacum cum Novo vico, et Tigiacum, ultra fluvium Ligeris, Villare totum cum omnibus appenditiis suis, Suncantum cum omnibus appenditiis suis, areas in civitate Aurelianensi cum vineis, Camberon juxta terminum Clariacense cum omnibus appenditiis suis, Rausedonem villam in pago Magdunensi et Varentias et quidquid etiam a quibuslibet religiosis hominibus receptum [in] aliis villis, in eleemosina eidem loco conlatum est vel deinceps condonatum fuerit; et, ut ipsi monachi libere valeant vivere secundum regulam sancti Benedicti, patris monachorum, in suo monasterio, ubi ipse pater Benedictus præsentia corporis repausare dinoscitur, auctoritate regiæ celsitudinis libenter concedimus omne jus et omnem redibitionem quam exigebamus in fluvio Ligeris in circuitu ipsius monasterii usque ad nostram domum prope Castrum Novum; et valeant ponere homines ad piscationem tam in retibus quam in nassis et combris, tres alios quoque mansos ad piscationem necessarios prope eundem fluvium Ligeris eisdem damus. Confirmamus etiam donationem ecclesiæ sancti Medardi Stampensis quam ante aliquos annos Deo et sancto Benedicto attribuimus. Et ut hoc nostræ munificentiæ præceptum omnibus sæculis præsentibus et futuris verius credatur et plenius conservetur, manu propria confirmavimus et sigilli nostri impressione subterfirmari jussimus. (Monogramma). S. Adam, dapiferi s. S. Gervasii, constabularii s. S. Galeranni, camerarii s. S. Hervei, buticularii s. S. Ursionis, vicecomitis s. S. Guidonis de Vitrico s. S. Hilduini de Maiorolis s. † Signum Philippi regis Francorum. Interfuere etiam Hugo Meledunensis, Frogerus Catalaunensis, Bertrannus de Castello Nantonis, Burdinus Remensis, Adam de Milli et Bernodalius, frater ejus, Floherus malischalcus. Anno incarnati Verbi millesimo LXXX. Datum Meleduni publice et firmatum anno Philippi XVIIII Francorum regis. Gislebertus, regis notarius, ad vicem Rogerii cancellarii relegendo subscripsi (chrismon). Guillelmo abbate sancti Benedicti Floriacensis monasterii.